
REFERAT

Propunere de aprobare a acordării 

  titlului de Cetăţean de Onoare al Municipiului Timişoara domnului WILHELM FRIEDL
Domnul Wilhelm Friedl s-a născut în Timişoara, la 17 septembrie 1952, într-o familie de intelectuali, tatăl său fiind medic la Policlinica Văcărescu din Timişoara. 

A urmat cursurile şcolilor primare, gimnaziale şi universitare în Timişoara. A absolvit  Liceul nr.10 din Timişoara şi apoi Facultatea de Medicină  Generală din acelaşi oraş.
În timpul anilor de liceu şi de studenţie a reprezentat cu cinste oraşul  Timişoara în cadrul competiţiilor sportive naţionale şi balcanice, fiind campion naţional la canotaj în anul 1969.

Între anii 1972- 1977 urmează cursurile Universităţii de Medicină din Heidelberg, absol-vind-o  cu diploma de stat – Grand of Study Foundation of the German People. În anul 1977 obţine titlul de doctor medic cu “magna cum laudae”, la Universitatea  de Medicină din Heidelberg.
Între anii 1988-1992 este Şef Adjunct la Departamentul de Chirurgie Ortopedică şi Traumatologie al Universităţii de Medicină din Heidelberg.
În anul 1992 devine profesor asistent la Universitatea de Medicină din Heidelberg, iar între anii1992-1994 este consultant-şef la Departamentul de Ortopedie, Traumatologie şi Reconstrucţia Mâinii la Universitatea de Medicină din Heidelberg.

Din anul 1994 şi până în prezent este coordonatorul Departamentului de Ortopedie, Traumatologie şi Reconstrucţia Mâinii la Clinica Aschaffenburg al Spitalului Universitar Wuerzburg. De asemenea, este membru în Corpul Profesoral al Universităţii de Medicină din Heidelberg şi Corpul Profesoral al Universităţii de Medicină din Wuerzburg.
După anul 2004 devine membru în Comisia Naţională de Examinare şi Competenţe în Chirurgia Ortopedică şi Traumatologică din Germania.
           În anul 2007  este profesor invitat  al Universităţii de Medicină şi Farmacie “Victor Babeş” din Timişoara, iar în anul 2009 meritele sale îi sunt recunoscute prin acordarea titlului de Doctor Honoris Causa al Universităţii de Medicină şi Farmacie “Victor Babeş” din Timişoara.

          Cercetător stiinţific, membru al mai multor societăţi ştiinţifice medicale germane (German Trauma Society, German Surgical Society, Bavarian Surgical Sopcietz, AAOS , Kuntscher Kreis-Osteosynthesis International, Cancer German Society), este autorul a unui număr de peste 250 articole de specialitate, 3 monografii şi peste 600 de lucrări ştiinţifice.

          Este un recunoscut specialist în chirurgia reconstructivă a tumorilor osoase, în transplantul meniscal, în artroplastiile de şold, genunchi, umăr, cot şi în chirurgia mâinii.
          După Revoluţia din 1989, Prof.Dr.Wilhelm Friedl a iniţiat o colaborare profesională şi ştiinţifică, permanentă şi fructuoasă cu medicii specialişti ortopezi şi chirurgi din Timişoara şi din ţară, participând la numeroase schimburi de experienţă, manifestări ştiinţifice şi intervenţii chirurgicale cu grad de dificultate ridicat. A facilitat tratamentul în Germania a cazurilor deosebite, care nu au putut fi rezolvate în România,  
           A depus un efort susţinut în dezvoltarea învăţământului medical timişorean, materializat prin obţinerea a unui număr de 30 burse de studiu la universităţi europene, destinate tinerilor specialişti timişeni. De asemenea, a pus bazele unei discipline noi, respectiv chirurgia spinală, şi este promotorul unor tehnici medicale moderne, participând astfel la progresul şi alinierea ortopediei timişene şi româneşti, la standardele europene.

            De-a lungul timpului a colectat donaţii în valoare de peste 350.000 euro, destinate clinicilor de ortopedie din Timişoara, după cum urmează:

· dispozitive medicale, proteze pentru artroplastii, un ecograf pentru patologia musculo-tendinoasă în valoare de 150.000 euro şi

· două truse medicale pentru chirurgia mâinii în valoare totală de 200.000 euro .

          Personalitate ştiinţifică de renume european, Prof.Dr. Wilhelm Friedl este o prezenţă constantă la manifestările naţionale ortopedice şi din domeniul ultrasonografiei musculo-scheletale, contribuind la pregătirea profesională a numeroase generaţii de specialişti ortopezi şi radiologi musculo-scheletari, fiind unul dintre marii prieteni ai medicinei timişene şi Universităţii de Medicină din Timişoara.

           Prin tot ce a realizat a dovedit că este un excelent profesionist, un adevărat bănăţean, un ambasador al medicinei timişene în Germania, rămânând fidel Timişoarei natale, contribuind la progresul ştiinţelor medicale, a ortopediei din Timişoara şi din România.   
Fiind mândru că este timişorean, Prof.Dr. Wilhelm Friedl şi-a exprimat acordul pentru a face lobby în vederea nominalizării Timişoarei , în anul 2010, ca şi capitală culturală a Europei.
Pentru toate cele enumerate mai sus, pentru întreaga sa activitate desfăşurată până în prezent, activitate care a adus beneficii importante Timişoarei şi cetăţenilor ei, propunem acordarea titlului de Cetăţean de Onoare al Municipiului Timişoara domnului Prof.Dr.Medic WILHELM  FRIEDL.

Menţionăm că această propunere de a i se acorda titlul de Cetăţean de Onoare al Municipiului Timişoara domnului Prof.Dr. Wilhelm Friedl a fost făcută de către domnul Prof. Dr. Poenaru Dan, Preşedintele Societăţii de Ortopedie-Traumatologie din România împreună cu domnul Conf. Dr. Bârsăşteanu Florin, Preşedintele Societăţii de Imagistică Musculo-scheletară dim România. 

